钦定古今图书集成/理学汇编/学行典/第182卷 > 潘综
## 钦定古今图书集成/理学汇编/学行典/第182卷 > 潘综

按《宋书孝义传》：“潘综，吴兴乌程人也。孙恩之乱，妖党
攻破村邑，综与父骠共走避贼。骠年老行迟，贼转逼
骠语综：‘我不能去，汝走可脱，幸勿俱死’。骠困乏坐地，
综迎贼叩头曰：‘父年老，乞赐生命’。贼至，骠亦请贼曰：
‘儿年少，自能走，今为老子，不走去，老子不惜死，乞活
此儿’。贼因斫骠，综抱父于腹下。贼斫综头面凡四创”，
综当时闷绝。有一贼从旁来相谓曰：“卿欲举大事，此
儿以死救父，云何可杀？杀孝子不祥。”贼良久乃止，父
子并得免。综乡人秘书监丘继祖、廷尉沈赤黔以综
异行，廉补左民令史，除遂昌长。岁满还家。太守王韶
之临郡，发日前被符：“孝廉之选，必审其人，虽四科难
该，文质寡备，必能孝义迈俗，拔萃著”闻者，便足以显
应明敭，允将符旨。乌程潘综，守死孝道，全亲济难。乌
程吴逵，义行纯至，列坟成行，咸精诚内淳，休声外著，
可并察孝廉，并列上州台，陈其行迹。及将行，设祖道
赠以四言诗曰：“东宝惟金，南木有乔，发煇曾崖，竦干
重霄。美哉兹土，世载英髦。育翮幽林，养音九皋。”〈其一〉唐
后明扬，汉宗蒲轮。我皇降鉴，思乐怀人。群臣竞荐，旧
章惟新。余亦奚贡？曰义与仁。〈其二〉仁义伊在，惟吴惟潘。
心积纯孝，事著艰难。投死如归，淑问若兰。吴寔履仁，
心力偕单。固此苦节，易彼岁寒。霜雪虽厚，松柏丸丸。
〈其三〉人亦有言，“无善不彰。”二子徽猷，弥久弥芳。拔丛出
类，景行朝阳。谁谓道遐？弘之则光。咨尔庶士，无然怠
荒。〈其四〉江革奉挚，庆禄是荷。《姜诗》入贡，汉朝咨嗟。勖哉
行人，敬尔休嘉。俾是下国，照煇京华。〈其五〉伊余朽骀，窃
服惧盗。无能礼乐，岂暇声教。顺彼康夷，懿德是好。聊
缀所怀，以赠二孝。〈其六〉元嘉四年，有司奏改其里为“纯
孝里”，蠲租布三世。